BGRIM สยายปีก “วินด์ฟาร์ม” เกาหลี 1,031 MW ประเดิม COD ไตรมาส 3/68
BGRIM เข้าลงทุนโครงการโรงไฟฟ้าพลังงานลมในสาธารณรัฐเกาหลี 1,030.60 เมกะวัตต์ เพื่อขยายการลงทุนในโครงการโรงไฟฟ้าพลังงานลมนอกชายฝั่ง พร้อมเริ่มดำเนินการก่อสร้างไตรมาส 1/66 กำหนดจ่ายไฟฟ้าเชิงพาณิชย์ หรือ COD ในไตรมาส 3/68
BGRIM เข้าลงทุนโครงการโรงไฟฟ้าพลังงานลมในสาธารณรัฐเกาหลี 1,030.60 เมกะวัตต์ เพื่อขยายการลงทุนในโครงการโรงไฟฟ้าพลังงานลมนอกชายฝั่ง พร้อมเริ่มดำเนินการก่อสร้างไตรมาส 1/66
21 ธ.ค. 2565

ดร. ฮาราลด์ ลิงค์ ประธาน บี.กริม และประธานเจ้าหน้าที่บริหาร บริษัท บี.กริม เพาเวอร์ จำกัด (มหาชน) หรือ BGRIM เปิดเผยว่า B.Grimm Power Korea Limited ซึ่งเป็นบริษัทย่อยที่ บี.กริม เพาเวอร์ ถือหุ้นในสัดส่วน 100% ได้เข้าทำสัญญาเพื่อการลงทุนโครงการโรงไฟฟ้า Wind Power Plants ในสาธารณรัฐเกาหลี โดยมีขนาดกำลังการผลิตติดตั้งรวมทั้งสิ้น จำนวน 1,030.6 เมกะวัตต์ ซึ่งถือเป็นก้าวสำคัญในการร่วมพัฒนาธุรกิจพลังงานทดแทนในประเทศสาธารณรัฐเกาหลี  ซึ่งสอดคล้องกับกลยุทธ์การขยายธุรกิจพลังงานที่มั่นคงและยั่งยืนในภูมิภาคเอเชีย เพื่อมุ่งสู่การปล่อยคาร์บอนสุทธิเป็นศูนย์ (Net Zero) ให้ได้อย่างแท้จริง
สำหรับการลงทุนในครั้งนี้ B.Grimm Power Korea ได้เข้าทำสัญญาเพื่อการพัฒนาโครงการ Wind Power Plantsในประเทศสาธารณรัฐเกาหลี ดังต่อไปนี้
(1) เข้าทำสัญญาซื้อขายหุ้นกับ Goni Jodo Co., Ltd. เพื่อเข้าถือหุ้น 70% ใน Jodo Wind Power Generation Co., Ltd. มูลค่าเงินลงทุนรวม 700,000,000 วอนเกาหลีใต้ (เทียบเท่า 536,000 ดอลลาร์สหรัฐ) เพื่อการลงทุนในโครงการ Offshore Wind Power Plant ขนาดกำลังการผลิตติดตั้งในเฟสแรกจำนวน 517 เมกะวัตต์ ซึ่งโครงการได้รับใบอนุญาตประกอบกิจการการผลิตไฟฟ้า (Power Plant License) เป็นที่เรียบร้อยแล้ว โดยโครงการดังกล่าวอยู่ระหว่างรอการอนุมัติเพื่อเริ่มดำเนินการก่อสร้างตามระเบียบและกฏหมายที่เกี่ยวข้อง
(2) เข้าทำสัญญาซื้อขายหุ้นกับผู้ขายซึ่งเป็นผู้ถือหุ้นบุคคลธรรมดาที่ไม่ใช่บุคคลเกี่ยวโยงกัน เพื่อเข้าถือหุ้น 15% ใน Shinan – Eoui Wind Power Co., Ltd. ด้วยมูลค่าเงินลงทุน 1,500,000 ดอลลาร์สหรัฐ เพื่อการลงทุนในโครงการ Offshore Wind Power Plants ขนาดกำลังการผลิตติดตั้ง 99 เมกะวัตต์ซึ่งได้รับใบอนุญาตประกอบกิจการการผลิตไฟฟ้า (Power Plant License) และยื่นคำขอเพื่อเข้าทำสัญญาการเชื่อมต่อสายส่ง (Grid Connection Agreement) กับ Korea Electric Power Corporation (“KEPCO”) เรียบร้อยแล้ว โดยโครงการดังกล่าวอยู่ระหว่างรอการอนุมัติเพื่อเริ่มดำเนินการก่อสร้างตามระเบียบและกฏหมายที่เกี่ยวข้อง โดยคาดว่าจะสามารถเริ่มก่อสร้างได้ภายในไตรมาสที่ 1 ของปี 2566 และมีกำหนดการจ่ายไฟฟ้าในเชิงพาณิชย์ (Scheduled Commercial Operation Date: SCOD) ภายในไตรมาสที่ 3 ของปี 2568
(3) เข้าทำสัญญาซื้อขายหุ้นกับผู้ขายซึ่งเป็นผู้ถือหุ้นบุคคลธรรมดาที่ไม่ใช่บุคคลเกี่ยวโยงกัน เพื่อเข้าถือหุ้น 15% ใน Cheonsa-Eoui Wind Power Co., Ltd. ด้วยมูลค่าเงินลงทุน 1,500,000 ดอลลาร์สหรัฐ เพื่อการลงทุนในโครงการ Offshore Wind Power Plants ขนาดกำลังการผลิตติดตั้ง 99 เมกะวัตต์ ซึ่งได้รับใบอนุญาตประกอบกิจการการผลิตไฟฟ้า (Power Plant License) และยื่นคำขอเพื่อเข้าทำสัญญาการเชื่อมต่อสายส่ง (Grid Connection Agreement) กับ KEPCO เป็นที่เรียบร้อยแล้ว โดยโครงการดังกล่าวอยู่ระหว่างรอการอนุมัติเพื่อเริ่มดำเนินการก่อสร้างตามระเบียบและกฎหมายที่เกี่ยวข้อง โดยคาดว่าจะสามารถเริ่มก่อสร้างได้ในไตรมาสที่ 1 ของปี 2566 และมีกำหนดการจ่ายไฟฟ้าในเชิงพาณิชย์ (SCOD) ในไตรมาสที่ 3 ของปี 2568
(4) เข้าทำสัญญาซื้อขายหุ้น กับ Goni Gunghung Co., Ltd. เพื่อเข้าถือหุ้น 70% ใน Gunghung Offshore Wind Power Co., Ltd. ด้วยมูลค่าเงินลงทุน 536,000 ดอลลาร์สหรัฐ เพื่อการลงทุนในโครงการ Offshore Wind Power Plants ขนาดกำลังการผลิตติดตั้ง 240 เมกะวัตต์ ซึ่งได้รับใบอนุญาตประกอบกิจการการผลิตไฟฟ้า (Power Plant License) และได้เข้าทำสัญญาการเชื่อมต่อสายส่ง (Grid Connection Agreement) กับ KEPCO เรียบร้อยแล้ว  โดยโครงการดังกล่าวอยู่ระหว่างรอการอนุมัติเพื่อเริ่มดำเนินการก่อสร้างตามระเบียบและกฏหมายที่เกี่ยวข้อง โดยคาดว่าจะสามารถเริ่มก่อสร้างได้ในไตรมาสที่ 3 ของปี 2566 และมีกำหนดการจ่ายไฟฟ้าในเชิงพาณิชย์ (SCOD) ในไตรมาสที่ 1 ของปี 2569
(5) ทั้งนี้ ในปี 2564 ที่ผ่านมา B.Grimm Power Korea ได้เข้าเป็นผู้ถือหุ้น 49.9% ใน KOPOS Co.,Ltd. และ ปัจจุบัน KOPOS Co.,Ltd. ได้พัฒนาโครงการ Onshore Wind Power Plants ขนาดกำลังการผลิตติดตั้ง 75.6 เมกะวัตต์ ซึ่งสามารถได้รับใบอนุญาตประกอบกิจการการผลิตไฟฟ้า (Power Plant License) และได้เข้าทำสัญญาการเชื่อมต่อสายส่ง (Grid Connection Agreement) กับ KEPCO เป็นที่เรียบร้อยแล้ว  โดยโครงการดังกล่าวอยู่ระหว่างการดำเนินการก่อสร้างโรงไฟฟ้า Onshore Wind Farm เฟสแรกจำนวนกำลังการผลิตติดตั้ง 20 เมกะวัตต์ โดยมีกำหนดการจ่ายไฟฟ้าในเชิงพาณิชย์ (SCOD) ในไตรมาสที่ 1 ของปี 2567  และโครงการส่วนที่เหลือกำลังอยู่ระหว่างการรอการอนุมัติเพื่อเริ่มดำเนินการก่อสร้าง ตามระเบียบและกฏหมายที่เกี่ยวข้องให้ครบถ้วนต่อไป
อนึ่ง การเข้าลงทุนโดยการเข้าถือหุ้นในสัดส่วน 70% ของ B.Grimm Power Korea ใน Jodo Wind Power Generation Co., Ltd. และ Gunghung Offshore Wind Power Co., Ltd. นั้น จะต้องผ่านการพิจารณาอนุมัติของ Ministry of Trade, Industry and Energy (MOTIE) และหน่วยงานที่เกี่ยวข้องของสาธารณรัฐเกาหลี ตามขั้นตอนตามกฎหมาย ซึ่งหากได้รับการอนุมัติจาก MOTIE และทำการโอนหุ้นสัดส่วนร้อยละ 70 เรียบร้อยตามสัญญาแล้ว Jodo Wind Power Generation Co., Ltd. และ Gunghung Offshore Wind Power Co., Ltd. จะมีสถานะเป็นบริษัทย่อยของ BGRIM ต่อไป
ดร.ฮาราลด์ ลิงค์ กล่าวเพิ่มเติมว่า “BGRIM มุ่งส่งเสริมการเติบโตของธุรกิจอย่างยั่งยืน ภายใต้หลักธรรมาภิบาล ตลอดจนการบริหารห่วงโซ่คุณค่า (Value Chain) ด้วยความรับผิดชอบต่อสังคม เศรษฐกิจ และสิ่งแวดล้อม ซึ่งโครงการโรงไฟฟ้าพลังงานทดแทนของ BGRIM ทั้งในประเทศไทยและต่างประเทศล้วนได้รับการพัฒนาขึ้นมาอย่างมีประสิทธิภาพอย่างต่อเนื่อง โดยที่ผลงานของ BGRIM ตลอดระยะเวลาที่ผ่านมาต่างได้รับความเชื่อมั่นจากทุกภาคส่วน ประสบความสำเร็จในการได้รับการคัดเลือกให้ได้รับรางวัลระดับนานาชาติ อาทิ การได้รับคัดเลือกจากการไฟฟ้าฝ่ายผลิตแห่งประเทศไทยให้เป็นผู้ก่อสร้างโครงการโซล่าร์เซลล์ลอยน้ำ Hydro-floating Solar Hybrid  เขื่อนสิรินธร ที่ใหญ่ที่สุดในโลก หรือ การที่ BGRIM ได้รับรางวัล Best Power Plant Project Developer – Solar ประจำปี 2019 (2562)
สำหรับโครงการโรงไฟฟ้าพลังงานแสงอาทิตย์ 257 เมกะวัตต์ Phu Yen TTP ประเทศเวียดนาม และ ล่าสุดการได้รับรางวัล Solar Power Project of the Year 2022 – The Asian Power Awards 2022 สำหรับโครงการพลังงานแสงอาทิตย์ ขนาด 39 เมกะวัตต์ ในประเทศกัมพูชา ที่ก่อนหน้านี้ BGRIM เคยได้รับรางวัล Best New Solar PV Project, Cambodia ประจำปี 2021 (2564) ในสาขา Utility / Energy – International Finance มาแล้วอีกด้วย ซึ่งการได้รับรางวัลอันทรงเกียรติเหล่านี้ทั้งนี้ถือเป็นการตอกย้ำว่า BGRIM เป็นองค์กรทางธุรกิจซึ่งได้รับความเชื่อมั่นในระดับนานาชาติทั้งในการพัฒนาโครงการโรงไฟฟ้าของบริษัทที่มีประสิทธิภาพสูงสุด และการมีความรับผิดชอบการให้ความช่วยเหลือสนับสนุน กิจการด้านสังคม และการดูแลรักษาสิ่งแวดล้อมได้อย่างเป็นรูปธรรมและยั่งยืนในทุกประเทศทุกแห่งที่ BGRIM ได้เข้าดำเนินธุรกิจตลอดมาอย่างแท้จริง”
อย่างไรก็ตาม BGRIM ตั้งเป้ามีสัญญาซื้อขายไฟฟ้าภายในปี 2568 ไม่ต่ำกว่า 7,200 เมกะวัตต์ และมุ่งสู่ 10,000 เมกะวัตต์ ภายในปี 2573 ด้วยเป้าหมายรายได้ 100,000 ล้านบาทต่อปี